b'\n_START_ARTICLE_\nLauda (nutarimas)\n_START_PARAGRAPH_\nLauda (lot. laudum \xe2\x80\x93 nutarimas) \xe2\x80\x93 Viduram\xc5\xbeiais Vakar\xc5\xb3 ir Vidurio Europos teism\xc5\xb3 sprendimai, amatinink\xc5\xb3 cech\xc5\xb3 statutai, \xc5\xbeem\xc4\x97s susirinkim\xc5\xb3 nutarimai, taip pat nuo XIV a. pabaigos \xe2\x80\x93 Lenkijos karalyst\xc4\x97s atskiro teritorinio vieneto, \xc5\xbeem\xc4\x97s, bajor\xc5\xb3 susirinkimo, nuo XV a. vidurio \xe2\x80\x93 seimelio nutarimas. Sprend\xc4\x97 vietinius reikalus, tuos, kuriems nereik\xc4\x97jo karaliaus patvirtinimo. Lietuvos Did\xc5\xbeiojoje Kunigaik\xc5\xa1tijoje \xe2\x80\x93 vaivadijos arba apskrities (pavieto) seimelio nutarimas, priimtas po 1564\xe2\x80\x931565 m. administracin\xc4\x97s ir teism\xc5\xb3 reform\xc5\xb3 iki Abiej\xc5\xb3 Taut\xc5\xb3 Respublikos III padalijimo 1795 m.\n_START_SECTION_\nTeisin\xc4\x97 galia\n_START_PARAGRAPH_\nLietuvos Did\xc5\xbeiojoje Kunigaik\xc5\xa1tijoje laudomis buvo tvarkoma apskrities vidin\xc4\x97 organizacija, bajor\xc5\xb3 savivaldos veikla, skelbiama apie Lietuvos vyriausiojo tribunolo deputat\xc5\xb3, mokes\xc4\x8di\xc5\xb3 rink\xc4\x97j\xc5\xb3, fiskalini\xc5\xb3 teism\xc5\xb3 teis\xc4\x97j\xc5\xb3, apskri\xc4\x8di\xc5\xb3 rotmistr\xc5\xb3, kandidat\xc5\xb3 apskri\xc4\x8di\xc5\xb3 pareigyb\xc4\x97ms u\xc5\xbeimti i\xc5\xa1rinkim\xc4\x85, sprend\xc5\xbeiami apskrities \xc5\xabkiniai, finansiniai, tvarkos palaikymo ir gynybos reikalai._NEWLINE_Laudos \xc4\xafsigaliodavo j\xc4\x85 pasira\xc5\xa1ius seimelio direktoriui (seimelio mar\xc5\xa1alui, t. y. pirmininkaujan\xc4\x8diajam) ir \xc4\xafra\xc5\xa1ius \xc4\xaf vaivadijos ar apskrities pilies teismo knyg\xc4\x85, re\xc4\x8diau \xe2\x80\x93 \xc4\xaf \xc5\xbeem\xc4\x97s teismo knyg\xc4\x85. Da\xc5\xbenai laudas pasira\xc5\xa1ydavo ir kiti seimelyje dalyvaujantys bajorai.\n_START_SECTION_\nPri\xc4\x97mimas\n_START_PARAGRAPH_\nII ir III Lietuvos statutuose nurodyta, kad lauda b\xc5\xabt\xc5\xb3 priimama visuotiniu sutarimu. XVI a. pabaigoje ir XVII a. pirmoje pus\xc4\x97je u\xc5\xbeteko \xc4\xaftakingesni\xc5\xb3 seimelio dalyvi\xc5\xb3 ir kit\xc5\xb3 bajor\xc5\xb3 daugumos pritarimo. Nesutinkantieji seimelio dalyviai gal\xc4\x97jo pilies teismo knygoje \xc4\xafra\xc5\xa1yti protest\xc4\x85 ir stengtis, kad lauda b\xc5\xabt\xc5\xb3 pripa\xc5\xbeinta negaliojan\xc4\x8dia. Nuo 1613 m. bals\xc5\xb3 dauguma buvo renkami tik pasiuntiniai \xc4\xaf Lietuvos Did\xc5\xbeiosios Kunigaik\xc5\xa1tijos Seim\xc4\x85 ir deputatai \xc4\xaf Lietuvos vyriausi\xc4\x85j\xc4\xaf tribunol\xc4\x85, nuo 1764 \xe2\x80\x93 visi renkami pareig\xc5\xabnai._NEWLINE_Pasitaikydavo, kad lauda vadinta daugelio Lietuvos Did\xc5\xbeiosios Kunigaik\xc5\xa1tijos vaivadij\xc5\xb3 ir apskri\xc4\x8di\xc5\xb3 atstov\xc5\xb3 bendras nutarimas, priimtas susirinkus \xc4\xaf visuotin\xc4\xaf \xc5\xa1aukim\xc4\x85 (pvz., 1698 m. gruod\xc5\xbeio 21 d. netoli Gardino priimta Lietuvos Did\xc5\xbeiosios Kunigaik\xc5\xa1tijos luom\xc5\xb3 lauda, dar vadinta Generaliniu nutarimu).'